SPRC บวก 3% โบรกฯมองค่าการกลั่นฟื้น – ดีมานด์เด่นรับไฮซีซั่น ชูเป้า 10.90 บ.
SPRC บวก 3% โบรกฯมองค่าการกลั่นฟื้น ชี้ไตรมาส 4 ดีมานด์น้ำมันดีเซล-น้ำมันเครื่องบินเด่น เนื่องจากเป็นฤดูหนาวและฤดูท่องเที่ยว อีกทั้งคาดพ้นวัฏจักรขาลงของค่าการกลั่น แนะ “ซื้อ” ชูเป้า 10.90 บ.
9 ก.ย. 2564

ผู้สื่อข่าวรายงานว่าวันนี้ (9 ก.ย. 2564) ราคาหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 10.36 น. อยู่ที่ระดับ 9.30 บาท เพิ่มขึ้น 0.25 บาท หรือ 2.76% โดยทำจุดสูงสุดที่ 9.40 บาท และทำจุดต่ำสุดที่ 9.25 บาท ด้วยมูลค่าการซื้อขาย 194.41 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (9 ก.ย. 2564) โดยประเมินแนวโน้มค่าการกลั่นเริ่มฟื้นตัว (ทางฝ่ายวิจัยไตรมาส 2 เป็นจุดต่ำสุดของปี) และคาด Demand การใช้น้ำมันดีเซลและน้ำมันเครื่องบินจะเริ่มฟื้นตัวเด่นในไตรมาส 4/2564 ที่เป็นฤดูหนาวและฤดูท่องเที่ยว (คาดหลายประเทศจะเริ่มเปิดน่านฟ้า หลังวิกฤตโควิด-19 เริ่มผ่อนคลาย) อีกทั้ง PVB 1.26 เท่า ต่ำกว่าค่าเฉลี่ยในอดีตที่ 1.40 เท่า ขณะที่คาดพ้นวัฏจักรขาลงของค่าการกลั่นแล้ว อย่างไรก็ดีแนะนำ “ซื้อ” ราคาเป้าหมาย 10.90 บาท โดยให้แนวรับที่ 8.90 บาท ส่วนแนวต้านที่ 9.10 บาท หากผ่านแนวต้านนี้ไปได้ประเมินมีโอกาสทอดสอบแนวต้านถัดไปที่ 9.25 – 9.50 บาท Stop loss ที่ 8.70 บาท
 